January 2017 – Digby U
Windmaker en Windmakerig
U darenteen so egoloos
laat U doringkroon my prik
sodat ek afblaas van eie wind
sodat u Geeswind my kan vul
maar ek is so pure sif. . .
niks is vir U onmoontlik
solank ék net winduit is. . .
Here, help my asseblief om tot daardie punt te kom waar ek bloot net soos U kan sê: "Laat U wil geskied." U weet ons gees is gewillig, maar ons vlees is swak.
by Marita Roos ⋅ 5 Comments
Efesiërs 2:10 want ons is God se handewerk. Hy het ons in ons verhouding met Christus Jesus só gemaak dat ons die goeie werke wat Hy vir ons bestem het, kan uitlewe.
Kyk 'n bietjie na hierdie vis:
Hierdie vis het dit gedoen waarvoor hy geskep is. Is dit nie ongelooflik om te sien hoe doelgerig, presies en in 'n vloei (letterlik en figuurlik!) hy is, terwyl hy sy kunswerk voltooi nie? Op 'n onverklaarbare manier weet hy net hoe om sy meesterstuk te voltooi! Hy besef glad nie hoe ongelooflik sy kunswerk is en sal beslis nie weet dat soveel oë daarna kyk en diep aangeraak word nie. Ook sal hy nie weet hoeveel oë as gevolg daarvan deur sy byna deursigtige lyf kyk en besef dat daar 'n Meester Kunstenaar is wat deur hom aan die werk is nie. . .
Here, so het U vir elkeen van ons 'n metaforiese lewens-kunswerk in gedagte, wat uniek aan elkeen van ons is. Help ons asseblief om elke dag daarmee besig te wees. Al maak ons foute, werk U selfs dít in ons kunswerk in. . . U vra bloot net ons gewilligheid om aan U verbind te bly, dan doen U dit deur ons.
Ons wil ook graag soos Jesus eendag kan sê in Johannes 17:4 "Toe Ek op die aarde was, het Ek vir die mense gewys dat U God is, want U het vir My werk gegee om te doen, en Ek het die werk klaar gedoen.
Uself het tot ekstreme stappe oorgegaan om ons aandag te trek – U het aarde toe gekom, neergedaal tot op die laagste vlak, U verneder om ons na U te trek, in te trek . . .
Só maak U ons vissers, gered en gereed vir vis-vangs.
Prediker 3:11 Hy het alles mooi gemaak, Hy het aan die mens 'n visie gegee van die ewigheid.
Die afgelope week is dit asof blomme vir my net al hoe mooier word. Daar is soveel skoonheid in 'n blom, as't ware 'n misterieuse skoonheid. Wanneer mens lank genoeg by 'n blom stilsit, regtig daarna kyk, is dit 'n ryk ervaring . . .
Ervaar mens dalk 'n terugverlang, 'n heimwee, na 'n Tuin en 'n Skepper daarin? Of is dit dalk 'n verlange of 'n hunkering na wat weer gaan kom? Of is dit dalk omdat die Bruidegom in Hooglied 2:1 sê: "Ek is 'n roos uit Saron, 'n lelie van die veld!"?
Daar is vir my iets so heiligs omtrent elke blom, so asof U dit gebruik vir u mooiste liefdesboodskappe. . .
Met ons onlangse bosveldvakansie het 'n vrolike bos blomme ons met ons aankoms verwelkom.
Soos die dae verloop het, het die blomme begin verwelk. Die proses was onkeerbaar, onomkeerbaar. . .
Ons kan aanvaar dat dit die verloop van ons lewe hier is, maar dat ons deur Sy lens tog 'n dieper skoonheid daarin kan raaksien. Dit laat ons ook uitsien en smag na die volmaakte, die onverganklike.
1 Petrus 1:3,4 Aan God, die Vader van ons Here Jesus Christus, kom al die lof toe! In sy groot ontferming het Hy ons die nuwe lewe geskenk deur die opstanding van Jesus Christus uit die dood. Nou het ons 'n lewende hoop op die onverganklike, onbesmette en onverwelklike erfenis wat in die hemel ook vir julle in bewaring gehou word.
Eendag, wanneer die nuwe hemel en die nuwe aarde aanbreek, gaan niks meer verwelk of sterf nie. Die beste van alles: Wie ons daar gaan verwelkom!